Հավելված

Մարտունի համայնքի ավագանու

2023 թվականի դեկտեմբերի 21-ի

№264-Ա որոշման

Մարտունի համայնքի ղեկավար՝ Հ. Հովեյան

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳԵՂԱՐՔՈՒՆԻՔԻ ՄԱՐԶԻ ՄԱՐՏՈՒՆԻ ՀԱՄԱՅՆՔԻ 2024-2026 Թ***

***ՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳԻՐ***

***Մարտունի hամայնքի եկամուտները***

Մարտունի համայնքի տարեկան հիմնական ֆինանսական փաստաթուղթը, որտեղ հստակ ձեւակերպվում են համայնքի տարեկան զարգացման քաղաքականությունը և ՏԻՄ-երի գործունեության պլանավորումը, համայնքային բյուջեն է: Պլանավորումը ցանկացած գործունեության կառավարման կարևոր և պարտադիր գործառույթ է, քանի որ այդ գործառույթով տեղի է ունենում զարգացման հնարավորությունների պարզում, նպատակների և առաջնահերթությունների որոշում, դրանց հասնելու ուղիների և մեթոդների սահմանում: Պլանավորման գործընթացը ՀՀ համայնքներում կարգավորվում է «Տեղական ինքնակառավարման մասին» և «ՀՀ բյուջետային համակարգի մասին» ՀՀ օրենքներով:

Մարտունի համայնքի 2024 թվականի բյուջեի կանխատեսումը կատարվում է եկամուտների և ծախսերի հավասարակշռության սկզբունքի հիման վրա:

Կանխատեսվող ծառայությունների քանակը և որակը հիմնականում կախված են կանխատեսվող եկամուտների ծավալից, առկա տնտեսական պայմաններից, մասնավորապես՝ գործող գներից, գնաճից և սղաճից:

**Մարտունի համայնքի փաստացի ցուցանիշները 2019-2022 թվականներին.**

Հազար դրամ

|  |  |  |  |  |
| --- | --- | --- | --- | --- |
| Ցուցանիշներ | 2019 | 2020 | 2021 | 2022 |
| Եկամուտներ | 2435030.1 | 2623127.8 | 3126504.3 | 3272146.5 |
| Ծախսեր | 1638383.6 | 1732020.5 | 2147058.3 | 2183472.2 |

Ցուցանիշների նման աճը պայմանավորված է բյուջեի եկամուտների հավաքագրման մակարդակի բարձրացման կայուն միտումով և դրա շնորհիվ ծախսերի ծավալների ավելացմամբ:

Համայնքի բյուջեի սեփական եկամուտների առանց պետբյուջեից ստացված պաշտոնական դրամաշնորհների և պետության կողմից համայնքներին պատվիրակված լիազորությունների ֆինանսավորման համար ստացվելիք հատկացումների փաստացի հավաքագրված ծավալների 2019-2022 թվականների դինամիկան ներկայացված է հետևյալ աղյուսակում.

հազար դրամ

|  |  |  |  |
| --- | --- | --- | --- |
| 2019թ  փաստացի | 2020թ  փաստացի | 2021թ  փաստացի | 2022թ  փաստացի |
| 630077 | 587192 | 736557.2 | 848839.6 |

Տատանվող դինամիկան վկայում է սեփական եկամուտների աճի և կայունացման վերաբերյալ:

Եկամուտների կանխատեսման գործընթացը իրականացվել է բյուջետային գործընթացը կարգավորող օրենսդրության համապատասխան։ Բյուջեի մուտքերի կանխատեսումները կատարելիս հաշվի են առնվել մուտքերի առումով բյուջեի եկամտային մասի օրենքով համայնքային բյուջեներին ամրագրված հարկային եկամուտները, այդ հարկերի գծով հարկային օրենսդրությունը խախտելու համար գանձվող տուգանքներն ու տույժերը, տուրքերը և այլ եկամուտները:

Համայնքի միջնաժամկետ ծախսերի ծրագրի 2024 թվականի բյուջեի նախագծում եկամուտների ընդհանուր գումարը կանխատեսվել է 4101896.4 հազար դրամ, որը 16.2 %-ով գերազանցում է 2023 թվականի հաստատված բյուջեի ցուցանիշը:

Կանխատեսված նախագծի եկամուտների ընդհանուր ծավալում սեփական եկամուտները կազմում են 878123 հազար դրամ, որը 3.8 %-ով գերազանցում է 2023 թվականի սեփական եկամուտից( 846054.8 հազար դրամ), իսկ 2022 թվականի փաստացի հավաքագրված սեփական եկամուտներից ավել է 3.3 %-ով կամ 29283.4 հազար դրամով:

Նախագծով կանխատեսված եկամուտների հիմնավորումը և համեմատական վերլուծությունն առավել հստակ կլինի դրանք առանձին եկամտատեսակների տեսքով ներկայացման պարագայում՝

Հարկեր և տուրքեր՝

2024 թվականի հարկային եկամուտները և տուրքերը պլանավորելիս օգտագործվել են մակրոտնտեսական այն ցուցանիշների կանխատեսումները, որոնք էական ազդեցություն ունեն առանձին հարկատեսակների հարկման բազայի ձևավորման վրա։ Ցուցանիշների կանխատեսման համար հիմք են ընդունվել նախնական վերլուծությունները, կիրառման առաջարկված մոտեցումները և հաշվարկները, ինչպես նաև Հայաստանի Հանրապետության հարկային օրենսգիրքը, «Տեղական տուրքերի և վճարների մասին» Հայաստանի Հանրապետության օրենքները: Պետական տուրքերի գծով բյուջետային մուտքերի կանխատեսումները կատարվել են՝ ըստ նախորդ տարիների փաստացի հավաքագրումների միտումների, հաշվի առնելով Հայաստանի Հանրապետության օրենսդրության մեջ կատարված առանձին փոփոխություններն ու լրացումները, ինչպես նաև պետական տուրքի յուրաքանչյուր տեսակի առանձնահատկությունները:

Հարկային եկամուտները և տուրքերը

2024 թվականի համար նախագծով կանխատեսվել են 641023,0 հազար դրամ՝ հարկային եկամուտներ, որը 2023 թվականի հաստատված 631510,0 հազար դրամ հարկային ցուցանիշից ավել է 9513,0 հազար դրամով:

Պաշտոնական դրամաշնորհներ Հայաստանի Հանրապետության համայնքների բյուջեներին «Ֆինանսական համահարթեցման մասին» Հայաստանի Հանրապետության օրենքով դոտացիաներ տրամադրելու նպատակով «Հայաստանի Հանրապետության 2024 թվականի պետական բյուջեի մասին» Հայաստանի Հանրապետության օրենքով նախատեսված հատկացումներով նախատեսվել են 3223773.4 հազար դրամ, որը 2023 թվականի հաստատված ցուցանիշից ավել է 539418.2 հազար դրամով կամ 20.1 %-ով, իսկ 2022 թվականի փաստացի ստացված ցուցանիշից 800466.5 հազար դրամով կամ 33.1 %-ով ավել:

Պետական բյուջեից ընթացիկ ծախսերի ֆինանսավորման նպատակային հատկացումների (սուբվենցիաների) գծով նախատեսվել է 3625.5 հազար դրամ:

Այլ եկամուտների կազմում հաշվառվող առանձին եկամտատեսակների գծով 2024 թվականի մուտքերը կանխատեսվել են՝ հաշվի առնելով դրանց առանձնահատկությունները, նախորդ տարիների մուտքերի հավաքագրման միտումները և ելակետային տվյալները:

Մարտունի համայնքի ծախսային ուղղություները

Համայնքի բյուջեի ծախսերը դասակարգվում են ըստ տեղական  
ինքնակառավարման մարմինների գործառույթների եւ ծախսերի տնտեսագիտական բովանդակության:

Համայնքի բյուջեի ծախսերն ըստ բյուջետային ծախսերի գործառնական  
դասակարգման բաժանվում են հետեւյալ հիմնական խմբերի`

1. ընդհանուր բնույթի համայնքային ծառայություններ,  
2. պաշտպանություն,  
3. հասարակական կարգի պահպանություն, ազգային անվտանգություն և  
դատական գործունեություն,  
4. կրթություն և գիտություն,  
5. առողջապահություն,  
6. սոցիալական ապահովագրություն և սոցիալական ապահովություն,  
7. մշակույթ, տեղեկատվություն, սպորտ և կրոն,  
8. Բնակարանային կոմունալ տնտեսություն,  
9. վառելիքային և էներգետիկ համալիր,  
10.գյուղատնտեսություն, անտառային և ջրային տնտեսություն, ձկնաբուծություն,  
11. արդյունաբերություն, հանքային հանածոներ  
12. տրանսպորտ, ճանապարհային տնտեսություն և կապ,  
13. տնտեսական այլ ծառայություններ,  
14. հիմնական խմբին չդասվող ծախսեր

Արդյունքները, որոնց համայնքը ցանկանում է հասնել համայնքի կողմից իրականացվելիք ծրագրերի շրջանակներում ծախսեր կատարելու միջոցով՝ հիմք ընդունելով Տեղական ինքնակառավարման մասին Հայաստանի Հանրապետության օրենքով սահմանված պարտադիր խնդիրները, հետևյալն են՝

1. **Նախադպրոցական կրթության և արտադպրոցական դաստիարակության կազմակերպումը․**

Նախադպրոցական տարիքի բոլոր երեխաների ընդգրկվածության ապահովում նախադպրոցական ուսումնական հաստատություններում՝ ավելացնելով խմբասենյակների թիվը, նորոգելով մանկապարտեզները և կառուցելով նոր մանկապարտեզներ։

Նախադպրոցական կրթության որակի բարելավում՝ վերապատրաստումներ, մասնագիտական փորձի փոխանակումներ կազմակերպելու միջոցով, սահմանելով դաստիարակի որակավորման տարակարգերի չափորոշիչներ, հնարավորություն ընձեռնելով երկարամյա փորձ ունեցող դաստիարակի օգնականներին մասնագիտական կրթություն ստանալու և աշխատանքային առջընթացի համար։

Արտադպրոցական կրթության որակի բարելավում հաստատություններում՝ պարապմունքների կազմակերպման ժամանակակից մեթոդների կիրառման, վերապատրաստումների, փորձի փոխանակման ծրագրերի, որակավորման տարակարգերի չափորոշիչներ սահմանելու և բարձր առաջադիմություն ունեցող լավագույն սաներին՝ բարձրագույն մասնագիտական նպատակային կրթություն ստանալու և աշխատանք ապահովելու միջոցով։

Համայնքում մարզական կյանքի կազմակերպումը, ֆիզիկական կուլտուրայի և առողջ ապրելակերպի խրախուսումը:

Սպորտի և առողջ ապրելակերպի խթանում՝ արդիականացված և միջազգային չափորոշիչներին նոր ժամանակակից սպորտ կոմպլեքսի կառուցում, լողավազանով, սպորտդահլիճներով, վազքուղիներով, նոր մարզաձևերի զարգացման հեռանկարներով: Նախատեսված է Մարտունի համայնքի կենտրոնում խաղադաշտերի, ֆուտբոլի դաշտի, Վարդենիկ, Զոլաքար, Լիճք, Ձորագյուղ, և այլ բնակավայրերում խաղահրապարակների կառուցում:

1. **Համայնքի մշակութային կյանքի կազմակերպումը**․

Մշակութային ավանդույթների ընդգրկվածության պահպանում, զարգացում և ապահովում՝ մշակույթի կենտրոնի նյութատեխնիկական բազայի արդիականացման, վերազինման և կահավորման, նոր փառատոնների և միջոցառումների կազմակերպման միջոցով:

3.Համայնքում գյուղատնտեսության զարգացման խթանումը.

Մարտունի խոշորացված համայնքում ընդգրկված է 16 գյուղական բնակավայր: Գյուղատնտեսության բնագավառի զարգացման խոչընդոտներից է գյուղական բնակավայրերում ոռոգման ցանցի բացակայությունը, կամ էլ առկայության դեպքում՝ դրանց ֆիզիկական մաշվածությունը: Գյուղական բնակավայրերի խնդիրներից է նաև գյուղատնտեսական տեխնիկայի բացակայությունը: Ներկա պահին գյուղերում բնակիչները զբաղվում են հողագործությամբ, անասնապահությամբ և այգեգործությամբ: Գյուղերը չունեն գյուղատնտեսական արտադրանքի սպառման հիմնական շուկա։ Արդյունքում ստացված գյուղատնտեսական արտադրանքը իրացվում է վերավաճառողների, ներքին սպառման կամ համայնքում կատարվող ապրանքափոխանակման միջոցով։

Ոլորտը զարգացնելու նպատակով հնգամյա զարգացման ծրագրով նախատեսվում է վերանորոգել ոռոգման ցանցերը կամ նոր ոռոգման համակարգ տեղադրել, նորոգել դաշտամիջյան ճանապարհները և այլն:

Գյուղատնտեսությունը զարգացնելու նպատակով անհրաժեշտ է աջակցություն ցուցաբերել ավանդական և ժամանակակից տեխնոլոգիաների կիրառմամբ գյուղատնտեսության զարգացմանն ուղղված ծրագրեր իրականացման համար:

4. **Համայնքի երիատասարդության խնդիրների լուծմանն ուղղված ծրագրերի և միջոցառումների կազմակերպումը.**

Համայնքում երիտասարդության ակտիվության բարձրացում և պահպանում՝ ապահովելով երիտասարդության ռազմավարական ծրագրերի հետևողական իրականացումը, համայնքի կառավարման և որոշումների կայացման հարցում երիտասարդների ակտիվ մասնակցության խթանումը, երիտասարդական փառատոնների կազմակերպումը և հավաքների կազմակերպման աջակցությունը՝ հանրապետության տարբեր մարզերի երիտասարդների մասնակցությամբ, երիտասարդական ակումբների հայրենասիրական, մարզական, ինտելեկտուալ հիմնման աջակցությունը, մարզական և մշակութային միջոցառումներին երիտասարդ ընտանիքների մասնակցության խթանումը։

5. **Համայնքի բնակչության սոցիալական պաշտպանությունը.**

Համայնքապետարանում մեծ թիվ են կազմում տարբեր տեսակի սոցիալական աջակցություն ստանալու և աշխատանքի տեղավորմանն աջակցելու դիմումները։ Համայնքում գործազրկության ցուցանիշը պայմանավորված է հիմնականում աշխատաշուկայում առաջարկվող մասնագիտությունների պակասի և առաջարկվող աշխատանքի դիմաց ցածր վարձատրությամբ և այլ սոցիալական գործոններով:

Երեխաների իրավունքների պաշտպանության բնագավառում համայնքապետարաններին վերապահված լիազորությունները պատշաճ կերպով իրականացնելու, համայնքի սոցիալապես խոցելի ընտանիքներին հայտնաբերելու և թիրախավորված աջակցություն տրամադրելու, ինչպես նաև տրամադրվող աջակցության արդյունավետությունը վերահսկելու համար անհրաժեշտություն է առաջանում հաճախակի իրականացնել տնային այցելություններ, ինչը, հատկապես բազմաբնակավայր խոշորացված համայնքի պայմաններում, ենթադրում է լրացուցիչ բավականին մեծ ֆինանսական ծախսեր։

Սոցիալական խնդիրներին պատշաճ արձագանքելու համար կարևոր է նաև համայնքային մակարդակում ունենալ երեխաների պաշտպանության ցանց, մեծահասակների ցերեկային խնամքի ծառայությունների և երեխաների համար ամառային ճամբարի կազմակերպման հնարավորություն, ինչպես նաև ապահովել Մարտունու մանկական կենտրոնի ծառայությունների ընդլայնումն ու մասնագետների կարողությունների զարգացումը։ 2023-2025 թվականերին Մարտունի համայնքում նախատեսված է երեխաների ամառային ճամբարների հիմնում և հատուկ կարիքավոր մեծահասակների ցերեկային խնամքի ծառայությունների ստեղծում:

**6. Համայնքում զբոսաշրջության զարգացման խթանումը:**

Զբոսաշրջության զարգացման՝ զբոսաշրջային ենթակառուցվածքների ստեղծման աջակցության, գյուղերը զբոսաշրջային տեսանկյունից ավելի գրավիչ դարձնելու, պատմամշակութային հուշարձանների պահպանության աջակցության նպատակով շահագրգիռ կողմերի հետ համագործակցության, զբոսաշրջության զարգացմանն ուղղված ծրագրեր իրականացնող կազմակերպությունների և անհատների հետ համագործակցության:

7. **Համայնքի բնակավայրերի բարեկարգում, կանաչապատում, աղբահանություն և սանիտարական մաքրում, գերեզմանատների պահպանում և գործունեության ապահովում, համայնքում հասարակական տրանսպորտի աշխատանքի կազմակերպում, համայնքային ճանապարհային ենթակառուցվածքների պահպանություն և շահագործում.**

Կոմունալ ծառայության տեխնիկական պարկը հնացած է և շահագործման համար շատ ֆինանսական միջոցներ է պահանջում։ Աշխատանքը էլ ավելի արդյունավետ դարձնելու համար անհրաժեշտ է ձեռք բերել նոր բազմաֆունկցիոնալ տեխնիկաներ:

**8. Համայնքում բնակարանային շինարարություն.**

Համայնքում առկա է 40 բազմաբնակարան բնակելի շենք, որից երկուսը` կիսակառույց: Անհրաժեշտություն է առաջացել բնակիչների անվտանգությունը ապահովելու տեսանկյունից իրականացնել դրանց տեխնիկական վիճակի վերաբերյալ ուսումնասիրություններ` քանի որ շենքերը կառուցված են Խորհրդային միության տարիներին և դրանց 60 տոկոսից ավելին ունեն 40 և ավել տարիք:

Համայնքի Զորավար Անդրանիկ թաղամասում առկա է 2 կիսակառույց բազմաբնակարան շենք, անհրաժեշտ է ավարտին հասցնել շենքերի կառուցումը։

9.**Աղետների ռիսկերի նվազեցման և արտակարգ իրավիճակներում բնակչության պաշտպանության ու քաղաքացիական պաշտպանության միջոցառումների իրականացում, պետության պաշտպանության աջակցությունը.**

Համայնքում վտանգների նկատմամբ խոցելիությունը բարձր է, քանի որ շենքերը հիմնականում կառուցված են ԽՍՀՄ-ի տարիներին, և բավարար ուշադրություն չի դարձվել այնպիսի ռիսկերի հետևանքներին, ինչպիսիք են երկրաշարժերըև այլն: Հաշվի առնելով այդ ամենը՝ համայնքապետարանը համայնքում գործող ուժային և այլ կառույցների հետ համատեղ միջոցներ կձեռնարկի համայնքի բնակիչների համար կյանքի ապահով պայմաններ ստեղծելու, ինչպես նաև մի շարք նորարարական մոտեցումներ մշակելու ողղությամբ՝ այդ մարտահրավերների լուծման նպատակով: Վերջին իրադարձություններով պայմանավորված, անհրաժեշտ է անհապաղ միջոցներ ձեռնարկել բնակիչների պատսպարումն ապահովելու համար, ինչը հնարավոր է կազմակերպել ապաստարանների կառուցման, նկուղային և կիսանկուղային հարկերի նորոգման, բնակավայրերում և հեռավոր թաղամասերում պարզագույն թաքստոցների կառուցման միջոցով, ինչը ներկա պահին բացակայում է։

**10.Համայնքում զբոսաշրջության զարգացման խթանմանն ուղղված միջոցառումների իրականացում.**

Մարտունիում զբոսաշրջության զարգացման խթանումը կարող է մեծ ազդեցություն ունենալ համայնքի կայուն զարգացման վրա: Համայնքում զբոսաշրջության զարգացման համար խոչընդոտ է համապատասխան ենթակառուցվածքների բացակայությունը, առկա ենթակառուցվածքների՝ ընդունված պահանջներին անհամապատասխանությունը, անհրաժեշտ ծառայությունների բացակայությունը կամ ոչ բավարար վիճակը: Զբոսաշրջության զարգացման համար անհրաժեշտ է ձեռնարկել միջոցներ համայնքի ճանաչելիությունը, գրավչությունը և հետաքրքրությունը հանրապետությունում և դրանից դուրս բարձրացման, համայնքում տուրիզմի հնարավոր տեսակների վերաբերյալ տեղեկատվության մատչելիության ապահովման և տարածման, տեղեկատվական կենտրոնի ստեղծման և համապատասխան մասնագետների պատրաստման ուղղությամբ։

11. **Համայնքում բարեգործության խթանում.**

Համայնքում բարեգործության խթանումը կնպաստի համայնքի սոցիալ-տնտեսական և կայուն զարգացման իրավիճակի բարելավմանը: Համայնքապետարանը համայնքում բարեգործության խթանման նպատակով նախատեսվում է զարգացնել ավելի ակտիվ և արդյունավետ համագործակցություն ինչպես համայնքում բնակվող, այնպես էլ ծագումով մարտունեցի և այլ բարերարների հետ, իրականացնել տարբեր ակցիաներ, պատրաստել տեղեկատվական նյութեր և պարբերաբար կազմակերպել ամենամյա հանդիպումներ:

Համայնքի պարտադիր խնդիրների լուծման հարցում կարևոր ենք համարում նաև համագործակցությունը հասարակական կազմակերպությունների, անհատների և այլ կազմակերպությունների հետ, որոնք տարբեր ոլորտներում իրականացնում են համայնքի պարտադիր խնդիրներին առնչվող ծրագրեր՝ գործարար միջավայրի զարգացման և ձեռներեցության խթանման, զբոսաշրջության զարգացման, գյուղատնտեսության զարգացման, շրջակա միջավայրի պահպանության և էկոլոգիական կրթական ծրագրերի իրականացման, աղետների ռիսկի նվազեցման և այլ նպատակներով և համայնքը կարող է համաֆինանսավորման կամ աջակցության այլ միջոցներով նպաստել տվյալ ծրագրերի իրականացմանը:

Ծախսային գործոնները, որոնք կանխատեսվող ժամանակահատվածում կազդեն համայնքում իրականացվելիք ծախսերի վրա հետևյալն են՝

1. Աշխատավարձի բարձրացում, ինչպես նվազագույն աշխատավարձի բարձրացմամբ.
2. Հայաստանի Հանրապետության կառավարության 2006 թվականի նոյեմբերի 16-ի N 1708-Ն որոշմամբ հաստատված N 2 հավելվածի 24-րդ կետով սահմանված՝ պետական բյուջեից համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի ծրագրի ընդհանուր արժեքի չափաբաժնի փոփոխությունները.
3. Պատերազմի վտանգը և դրա հետևանքները.
4. Covid-19 համավարակի և այլ հնարավոր համավարակի սրացումը նոր ի հայտ գալը և դրանով պայմանավորված սահմանափակումների, այդ թվում՝ տնտեսական, կիրառումը և խստացումը, համավարակով ու սահմանափուկմների կիրառման խստացումներով պայմանավորված սոցիալական վիճակի վատթարացում և այն մեղմելու նպատակով նոր ծախսերի առաջացում.
5. Արտակարգ իրավիճակով կամ որևէ բնական երևույթով պայմանավորված նոր՝ չնախատեսված ծախսերի անհրաժեշտություն կամ պլանավորված եկամտի նվազում.
6. Տարբեր գործընթացներով պայմանավորված արդեն իսկ նախատեսված ծրագրերի շահառուների թվի կտրուկ ավելացում.
7. Բոլոր այն ներքին և արտաքին ծախսային գործոնները, որոնք կարող են ազդել պետական բյուջեից ստացվող դոտացիաների, սուբվենցիաների և հատկացումների վրա.
8. ՀՀ դրամի արժևորումը կամ արժեզրկումը, տարածաշրջանում արտահանվող օգտակար հանածոների գների հնարավոր անկումը կամ նավթի և շինանյութերի գների կտրուկ աճը, գնաճը, աշխարհաքաղաքական իրավիճակով պայմանավորված պարենային և ոչ պարենային ապրանքների արտահանման կամ ներկրման սահմանափակումները, որոնք կարող են որևէ ազեդցություն ունենալ համայնքի սոցիալական և տնտեսական իրավիճակի վրա՝ դրանով պայմանավորված նաև կանխատեսվող ծախսերի վրա։

Հնարավոր է լինեն նաև այլ ներքին և արտաքին գործոններ, որոնք ներկա պահին հնարավոր չէ կանխատեսել կամ որպես ռիսկ դիտարկել, որոնք, սակայն, կարող են էական բացասական ազդեցություն թողնել համայնքի սոցիալ-տնտեսական իրավիճակի վրա՝ դրանով իսկ խոչընդոտելով կանխատեսվող ծախսերի կատարումը կամ նախատեսված ծրագրերի իրականացումը։

Համայնքում արտաքին ֆինանսական աջակցության չափերը և աղբյուրները կանխատեսելն այնքան էլ իրատեսական չէ, քանի որ ներկա պահին առկա չեն հստակ պայմանավորվածություններ կամ արդեն իսկ կնքված պայմանագրեր ու համաձայնագրեր։

Համայնքն ակտիվ համագործակցում է նաև տարբեր միջազգային և տեղական կազմակերպությունների հետ, դիմելով նաև այդ կազմակերպությունների կողմից հայտարարված դրամաշնորհներին։ Միջազգային դրամաշնորհների և այլ ֆինանսական աջակցությունների միջոցով համայնքը միտված է զարգացնել հատկապես զբոսաշրջությունը, գյուղատնտեսությունը, կրթությունը, իրականացնել սոցիալական բնույթի և արևային էներգիայի կիրառմանն ուղղված ծրագրեր։